SA ma gevonnis oor kindermoorde | Maroela Media
'n Suid-Afrikaanse ma was baie lief vir haar drie gestremde kinders en het haarself finansieel en emosioneel uitgeput om hul welstand te verseker voordat sy hulle uiteindelik vermoor het, het 'n senior regter Dinsdag in 'n hof in Engeland gesê.
Regter Sweeney het die 43-jarige Tania Clarence met 'n hospitaalbevel gevonnis nadat hy bevind het dat haar verantwoordelikheidsin en aanspreeklikheid verminderd was weens 'n uitgerekte stryd met erge depressie, het die Press Association in Engeland berig.
Sweeney het ook aan Clarence gesê sy kan nie ontslaan word voordat sy ten volle van haar siekte genees is nie. Sy het skuldig gepleit op aanklag van strafbare manslag weens verminderde aanspreeklikheid van Olivia (4) en die driejarige tweeling Ben en Max by die gesin se huis in New Malden, suid-wes van Londen.
Die kinders is in April vanjaar dood aangetref in hul beddens met speelgoed wat om hulle koppe gepak is.
Die Old Bailey in Londen het bevind dat Clarence se familie 'n geskiedenis van geestesiektes het. Haar ouma het selfmoord gepleeg en haar ma het probeer om selfmoord te pleeg toe haar huwelik verbrokkel het.
Clarence se kinderjare was eensaam en ongelukkig en sy het geleer om nie haar gevoelens met ander te deel nie. Sy het 'n swak selfbeeld en sukkel om nabye verhoudings te kweek en het emosionele letsels.
Sy was in 'n langtermynverhouding met 'n kêrel wat haar mishandel het toe sy by 'n Suid-Afrikaanse universiteit studeer het. Sy het toe 'n depressie-episode gehad wat twee jaar lank geduur het.
Sy het in 1994 met Gary getrou en 'n tweede depressie-episode in 1998 beleef wat 'n paar maande lank geduur het.
Clarence het gesukkel om na haar vier kinders om te sien, waarvan drie in rolstoele was.
Sweeney het in sy vonnisuitspraak te kenne gegee dat Clarence onder 'n geweldige druk verkeer het in die jare wat sy aan haar kinders se behoeftes wou voldoen. Sy en haar man het al die geld spandeer wat hulle gehad het, en al die geld wat hulle kon leen om 'n huis te koop en dit vir die kinders aan te pas sodat hulle in hul rolstoele kon rondbeweeg.
Sy het op die dag van die moorde 'n aantal briefies agtergelaat, insluitend een aan die kinderoppasser en een aan haar man.
Sweeney het gesê enige beplanning wat Clarence gedoen het voor die dag van die moorde was as 'n gevolg van haar geestelike siekte en haar siening oor haar kinders se mediese behandeling dra nie by tot haar aanspreeklikheid nie. Hy het die bewering, dat haar versuim om behandeling te soek vir haar depressie, bygedra het tot haar aanspreeklikheid, verwerp.
Lees alle vorige berigte oor Tania Clarence op Maroela Media.
Foto: Sterwende vrou wou haar perd groet
skuus ek verstaan nou nie mooi. Is ha vonnis hospitalisasie en behandeling? kan depressie genees wo?
Siestog. Ek wonder of haar man haar gaan bystaan.
Die radio en tv nuus het gese haar man het haar deurentyd bygestaan. Depressie sal seker altyd deel van haar lewe wees maar beter omstadighede sal dit verminder. Of sy ooit sonder verwyte gaan wees is 'n ander vraag.
kry haar in my siel in jammer. ek hoop nie hier is weer lelike kommentaar nie
Dankie tog vir ligte vonnis. Enigste een wat verwyt moet word is haar man wat loop vakansie hou en haar by 3 siek kinders los. En Snip, depressie kan beheer word, maar met medikasie en rustige stabiele omgewing funksioeneer hulle goed, nes duisende ander.